Eskom wil ligte dié naweek aanhouFoto: Twitter Eskom sê hy doen alles in sy vermoë om beplande kragonderbrekings so gou moontlik stop te sit, want dit kom nie net die ekonomie van die land duur te staan nie, maar ook die kragvoorsiener weens verlore inkomste wanneer verbruikers se ligte afgeskakel word. Beurtkrag word weer Woensdag, vir die vyfde agtereenvolgende dag, van 09:00 af toegepas, het Khulu Phasiwe, Eskom-woordvoerder, by navraag aan Maroela Media gesê. Die verwagting is dat beurtkrag ook Donderdag weer ingestel sal word. “Dis nog te vroeg om te sê of dit Vrydag ook nodig sal wees,” het hy gesê, “maar daar is beslis ŉ risiko.” Wat die naweek betref wanneer die vraag na elektrisiteit in elk geval laer is omdat nywerhede dan gesluit is, hoop Eskom hy sal die ligte Saterdag en Sondag kan aanhou. Phasiwe sê Eskom het ŉ nege-punt-plan ingevoer om ŉ spoedige einde aan kragonderbrekings te bring. “Ons het R11,5 miljard opsygesit vir dringende instandhouding, maar die probleem is daar is soveel van ons eenhede wat onderhoudswerk kort.” Van die eenhede was Woensdag steeds buite werking nadat hulle onklaar geraak het. Eskom gaan gebuk onder ŉ skuldlas van sowat R420 miljard en sy verkope het afgeneem. Die ouditeur-generaal het twee weke gelede gewaarsku die kragvoorsiener se geldsake het in so ŉ mate agteruitgegaan, dit hou ŉ gevaar vir die land se finansiële stelsel in.